# Eesti Rahva Muuseumi Sõprade SeltsI 2022. aasta KRoonika

2022. aasta oli nii Eesti Rahva Muuseumil kui tema sõprade seltsil täis huvitavaid töid ja põnevaid kohtumisi. Seltsi liikmed jätkasid aasta jooksul muuseumis vabatahtlike abilistena, korraldasid kultuuriüritusi ja näitusi, korrastasid muuseumiga seotud kultuuriloolisi objekte ning jagasid oma kanalites teavet muuseumis ja seltsis toimuvast. Seltsi liikmete arv kerkis üle 1760, millest tegevliikmeid on üle 900.

**Selts koordineeris vabatahtlikku tegevust ERMis. Vabatahtlikke kaasati jätkuvalt kirjastustegevuses, abilistena muuseumi igapäevatöös ja ürituskorralduses.** Teavet seltsi sellealasest tegevusest kajastati sotsiaalmeedias, ERMi, ERMi Sõprade Seltsi ja Eesti Kultuuriseltside Ühenduse kodulehtedel. Jätkus koostöö Vabaühenduste Liidu ning külaliikumisega Kodukant. Oma ettevõtmistest räägiti ka Mulkide Almanaki 32. numbris, Eesti Kultuuriseltside Ühenduse väljaannetes, ERMi aastaraamatus ja ajakirjanduses.

Aasta üks suuremaid ettevõtmisi oli jätkuvalt **osalemine koostöös Eesti Rahva Muuseumi ja Tartu Ülikooli semiootikutega ( MTÜ Kirjandus Ekraanil) Integratsiooni Sihtasutuse korraldatud riigihankes „Eesti kultuuriruumi tutvustamine Eestis elavatele vähelõimunud täiskasvanud püsielanikele ja uussisserändajatele“**, millest võttis osa arvukalt huvilisi.

Alates 2018. aastast on ERM pakkunud eesti kultuuri tutvustavaid kursusi Eestisse hiljuti saabunud või siin pikemalt elanud teise kultuuritaustaga inimestele. Erinevate tugikeeletega kursustel on räägitud Eesti ajaloost, kultuurisümbolitest, keelest, loodusest, kommetest ja tavadest. Seltsi liikmed on abilistena alati kohal ja tänulikud selle toreda võimaluse eest.

Juba mitmendat aastat jätkati **folkloristi ja keeleteadlase Jakob Hurda ning etnoloog Helmi Kurriku hauaplatside korrastamist Raadi surnuaias.** Käidi rehitsemas, puhastamas ja istutamas ning tähtpäevadel süüdati muuseumile oluliste inimeste mälestuseks küünlad. Koostöö jätkus Tartu Linnavalitsuse ja Muinsuskaitseametiga.

Tööd vabatahtlikega hõlbustas pidevalt täienev andmebaas ja regulaarselt toimuvad küsitlused tagasiside osas. Järgides vabatahtliku tegevuse head tava tegeleti tublide abilistega ka väljaspool ühistegevust – vahetati teateid toimuvast, analüüsiti tehtut ja talletati ideid tulevikuks.

**Jätkus koostöö Tartu Ülikooli ja teiste teadusasutustega. Infot vahetati Soome muuseumide ümber koondunud seltsidega, Londoni Eesti Seltsi, Tšehhi Eesti Klubi, Mikkeli Eesti Seltsi ja teiste kultuuriseltsidega nii Eestis kui ka välismaal.**

Selts jätkas ERMi ürituste toetamist **näitustega muuseumi raamatu­kogus** – vastlapäevaks valmis väljapanek „Vastlapäevaks vaheldust“, emakeelepäeval esinenud F. J. Wiedemanni keeleauhinna laureaati Mare Koitu tutvustas näitus „Keeletehnoloogia ja eesti keel“, aprillis toimunud Gustav Rängale pühendatud teaduskonverentsi teemaga seondus „Gustav Ränk 120. Tartust laiemasse maailma“ ja aasta lõpul tähistas ERMi asutajaliikme ja auliikme sünniaastapäeva näitus „Karl Eduard Sööt 120. Elu täis tööd ja luulet“.

Seltsi auliikme ehtekunstniku ja graafiku Kärt Summataveti koostatud näitus „Mütoloogia ja kaasaeg: uus rahvusliku juurega ehe“ seltsi ruumis täienes aasta jooksul kuus korda ja seal eksponeerisid oma töid mitmed nimekad metalli- ja ehtekunstnikud. Eesmärgiks on korraldada 2023. aasta sügisel muuseumis koondnäitus.

**Selts jätkas ERMis emakeelepäeva korraldamise traditsiooni**. Enam kui 10 aasta jooksul on sellel päeval üle antud Gustav Suitsu luule­preemiat, esitletud raamatuid, kuulatud temaatilisi ettekandeid tippteadlastelt ja koostatud arvukalt raamatunäitusi. 2022. aasta märtsis oli seltsi kutsel muuseumil külas juba arvult kaheksas F. J. Wiedemanni keeleauhinna laureaat – keeletehnoloogia rajaja ja esimene Eesti keeletehnoloogia professor Mare Koit. Tema ettekande juhatasid sisse ERMi direktor Kertu Saks ja eelmisel aastal kõrge keeleauhinna pälvinud ning samuti muuseumis esinenud Jüri Viikberg. Emakeelepäeva toetasid Eesti Kultuurkapitali Tartumaa ekspertgrupp, ERMi Sõprade Selts ja Eesti Rahva Muuseum, nõu ja jõuga aitasid kaasa koostööpartnerid Haridus- ja Teadusministeeriumist.

Septembris jätkus seltsi aastatepikkune **koostöö kirjandusfestivaliga Prima Vista**.

Kuna väljaande „Raadi raamat: pildid sündinud asjadest“ tiraaž on otsakorral, jätkati koostöös muuseumiga uue ERMi ja Raadit tutvustava väljaande koostamist.

4.11.2016 sõlmitud koostöölepingus Eesti Rahva Muuseumiga on kirjas, kuidas ühisel jõul välja arendada ERMi väliala teemapargi rajatised, et luua eeldused pärimustega seotud elamusi pakkuva vaba aja veetmise paiga loomiseks. **Selts on kogunud sihtotstarbelisi annetusi teemapargi arendamiseks ning see andis võimaluse toetada viinaköögi hoones maikuus avanenud ajalooliste fotode aknanäituse valmimist 30 004 euroga. Selts osales ka näituse jaoks materjali kogumisel.**

**Augustis valminud Raadi skulptuuripargi näituse ehitusprojekti tarbeks eraldas selts 24 996 eurot.**

**Septembris toetas selts sihtannetuste kontolt väliseesti arhiivide liikmete kokkusaamist Pärnus 300 euroga.**

Traditsiooniliselt maikuus toimunud **ERMi Sõprade Seltsi üldkoosolekul** tervitas TEAMSi vahendusel saalisviibijaid ERMi direktor Kertu Saks ja muusikalise meeleolu lõi trio Valendik. Ülevaate aasta jooksul toimunust andis juhatuse aseesimees Art Leete, möödunud majandusaastat analüüsis revisjonikomisjoni liige Ardi Sild, ettekandega „Palgi­parvetusest ja sellega seonduvast“ esines Viljandi Kultuuriakadeemia pärandtehnoloogia nooremlektor Madis Rennu. Ühehäälselt valiti seltsi auliikmeks 2022. aasta veebruaris manalateele läinud kauaaegne juhatuse esimees, 18 aastat seda tööd pühendumise ja innuga teinud Tanel Linnus. Äsjavalminud aastaraamatut **Lee 28** esitles selle koostaja Sirje Madisson ja trükise said kingituseks aasta jooksul silma paistnud vabatahtlikud. Lee, mille väljaandmist toetas Eesti Kultuurkapital 900 ja Eesti Kultuuriseltside Ühendus 300 euroga, on endiselt avatud veebis ning paberkandjal saadaval teadusraamatu­kogudes.

Põhikirja järgselt valiti lahtisel hääletusel järgnevaks kolmeks aastaks seltsi juhatusse TÜ etnoloogiaprofessor Art Leete (hilisemal juhatuse koosolekul valiti esimeheks), TÜ haridusteaduste instituudi haridus­uuenduskeskuse juhataja Anzori Barkalaja, Fenno-Ugria Asutuse nõunik Jaak Prozes, ERMi metoodik Virve Tuubel, Unipiha algkooli direktor Eha Jakobson (aseesimees), Eesti Kirjandusmuuseumi direktor Tõnis Lukas ja Rahandusministeeriumi regionaalhalduse osakonna Tartumaa talituse juhataja Jaan Õunapuu. Revisjonikomisjoni tööd jäid edasi tegema Tiina Tael, Tiina Tinno ja Ardi Sild.

Aasta jooksul toimunud juhatuse koosolekutel tehti tööplaane, kuulati ära muuseumi soovid, ülevaated projektide kulgemisest ja muutustest seltsi finantsseisus. Info kodulehel andis operatiivse ülevaate toimunud ja ees ootavatest üritustest ning võimaluse seltsiga liitumiseks. Üle 600 seltsi liikme sai teateid muuseumis ja seltsis toimuvast listi kaudu ning üle 1700 sõbra jälgis seltsi tegemisi Facebookis.

2022. aastal kirjutati mitmeid **projekte/rahataotlusi**, et kindlustada vahendid ERMi heaks toimuvateks plaanilisteks tegevusteks.

Koostöös muuseumiga jätkati avalikkusele suunatud kesksete rahvakalendri tähtpäevade tähistamist. Lasteprogrammi, liulaskmise ja näitusega raamatukogus tähistati **vastlapäeva**. Tartu linna **jaanilaupäeva** ja **võidupäeva** peakorraldajaks Raadi mõisapargis oli juba 14. korda ERMi Sõprade Selts. Kaheksatunnisest programmist sai seekord osa üle 10 000 tartlase ning linna külalise. Tegevust jätkus kõigile ja selle eest seisid hea toetajad ja koostööpartnerid Tartu linn (rahaline tugi 9000 eurot), Eesti Rahva Muuseum, Eesti Rahva Muuseumi Sõprade Selts, Transpordiamet, Päästeamet, Naiskodukaitse Tartu ringkond, Puiduplats OÜ ning päeva kokku võtnud ansamblid Kiiora, Kolumbus Kris ja Curly Strings.

**Mihklipäeval** kogunesid ERMi kaastööliste päevale muuseumi truud abilised. ERMi Sõprade Selts aitas seda kokkusaamist korraldada ja kuna aastaraamatus Lee on ilmumise algusest peale ära toodud aasta jooksul ERMi laekunud kaastööd ja võidutöö, läks seegi kord enamik tiraažist asjaosalistele jagamiseks.

**Jõuluaeg** on ERMi sõpradele kokkusaamise ja suhtlemise aeg – juba üle 10 aasta käiakse mõnes kultuurilooliselt põnevas mõisas ajalooreisil. 2022. aasta detsember viis sadakond seltsi liiget tutvuma äsja 750. aastapäeva tähistanud Põltsamaa kindluse, kauni lossi ja kirikuga.

Seltsi liikmete omavahelisi kontakte, otsest suhtlemist ja üheperetunnet toetavad **igal aastal toimuvad kultuurireisid**, mis on viinud huvilised enam kui 40 maale. Üle 100 huvilise Eestist ja ka välismaalt seikles seekord Apuulias Itaalia saapakontsal ja tegi tutvust Soome Turu saarestiku eluoluga.

Selline oli Eesti Rahva Muuseumi Sõprade Seltsi aasta 2022.